stanford-oval/wikipedia huggingface dataset:
מקסוול (כדורגלן)
קריירה

מקסוול התחיל בקריירת שחיין ונצפה לו עתיד כשחיין מקצועי.
מקסוול החל את קריירת הכדורגל שלו במחלקת הנוער של המועדון הברזילאי קרוזיירו. הוא לא התקדם לקבוצה הבוגרת של קרוזיירו, וביוני 2001 חתם על חוזה במועדון ההולנדי אייאקס אמסטרדם. כחצי שנה לאחר שחתם על החוזה, נפטר אחיו, אך הוא התאושש ובעונתו הראשונה באייאקס הוא זכה עם הקבוצה באליפות הולנד ובגביע ההולנדי. עונתו הטובה ביותר בתקופתו בקבוצה הייתה 2003/2003, שבה סייע לאייאקס לזכות באליפות נוספת וזכה בתואר כדורגלן השנה בהולנד. באפריל 2005 נפצע מקסוול בצורה חמורה, ולא שיחק יותר במדי אייאקס.
בינואר 2006 אינטר החתימה את מקסוול הוא הושאל עד יוני 2006 לאמפולי ולאחר חצי עונת השאלה הוא הצטרף לאינטר מילאנו. בעונתו הראשונה באינטר, 2006/2007, הפגין מקסוול יכולת מרשימה וזכה עם קבוצתו באליפות איטליה. שערו מול פארמה בסן סירו במהלך אותה עונה, זיכה אותו בתואר שער העונה של המועדון.
בעונת 2007/2008, עם הצטרפותו של כריסטיאן קיבו לאינטר, הוחלף מקסוול על ידו בעמדת המגן השמאלי והחל לשחק באגף השמאלי של הקישור. שינוי זה היה יעיל מאוד, כאשר מקסוול הסתגל היטב לתפקיד החדש ותרם במידה רבה לקבוצתו. בסיום אותה עונה הוא זכה עם אינטר באליפות שנייה ברציפות. במהלך עונת 2008/2009 נפצע מקסוול והושבת ממשחק לשישה שבועות, אך לאחר שחזר מהפציעה חזר לפתוח בהרכב אינטר והמשיך להפגין את יכולתו הטובה, שסייעה לקבוצה לזכות באליפות איטליה נוספת.
ביולי 2009 עבר מקסוול למועדון הספרדי ברצלונה. תאריו הראשונים עם ברצלונה היו הסופר קאפ הספרדי שבו שיחק בכל 90 הדקות במפגש הגומלין מול אתלטיק בילבאו, והסופר קאפ האירופי. במהלך העונה שימש מקסוול בעיקר כמחליפו של אריק אבידל, אך בעקבות פציעתו של אבידל החל לפתוח בקביעות בהרכב הקבוצה ולקבל דקות משחק משמעותיות. הוא זכה עם הקבוצה באליפות ספרד והעפיל עמה לחצי גמר ליגת האלופות.
לצד חברו לקבוצת אינטר, מאייקון, השתתף מקסוול עם נבחרת ברזיל עד גיל 23 בטורניר הקדם-אולימפי של דרום אמריקה בשנת 2004, אך סיים עמה במקום השלישי ללא הצלחה להעפיל לאולימפיאדת אתונה. באוקטובר אותה שנה הוא זומן לראשונה לסגל הנבחרת הלאומית, אך לא שיחק בפועל. ביוני 2008 הוא זומן לסגל פעם נוספת, למשחק מול ארגנטינה, אך גם בפעם זו לא שותף, ולמשחקים הבאים לא זומן כלל בשל פציעה. בינואר 2012 עבר מקסוול לפריז סן-ז'רמן מליגה 1. ב-14 בינואר 2013 שיחק את משחקו הראשון בנבחרת ברזיל במשחק ידידות מול שווייץ.
ביולי 2017 הודיע על פרישה מכדורגל.
תארים

אליפות הולנד: 2001/2002, 2003/2004
הגביע ההולנדי: 2001/2002, 2005/2006
מגן יוהאן קרויף: 2002, 2005
אליפות איטליה: 2006/2007, 2007/2008, 2008/2009
הסופר קאפ האיטלקי: 2006, 2008
אליפות ספרד: 2009/2010, 2010/2011
ליגת האלופות: 2010/2011
הסופר קאפ האירופי: 2009, 2011
הסופר קאפ הספרדי: 2009, 2010, 2011
אליפות העולם לקבוצות: 2009, 2011
אליפות צרפת: 2012/2013, 2013/2014, 2014/2015, 2015/2016
גביע האלופות הצרפתי: 2013, 2014, 2015, 2016
גביע הליגה הצרפתית: 2013/2014, 2014/2015, 2015/2016, 2016/2017
הגביע הצרפתי: 2014/2015, 2015/2016, 2016/2017
כדורגלן השנה בהולנד: 2003/2004
הערות שוליים

1 2  גיא אביעזר, משחק החיים: סיפורי הילדות הקשים של כוכבי נבחרת ברזיל נחשפים, באתר מעריב השבוע, 09/06/14
| נבחרת ברזיל – מונדיאל 2014 (מקום רביעי) |
| --- | --- | --- |
|  1 ז'פרסון •  2 אלבס •  3 טיאגו סילבה •  4 דוד לואיז •  5 פרננדיניו •  6 מרסלו •  7 האלק •  8 פאוליניו •  9 פרד •  10 ניימאר •   11 אוסקר •  12 ז'וליו סזאר • 13 דאנטה •  14 מקסוול • 15 אנריקה • 16 רמירס • 17 לואיס גוסטבו • 18 הרנאנס • 19 ויליאן • 20 ברנרד • 21 ז'ו • 22 ויקטור • 23 מאייקון • מאמן: סקולארי |  1 ז'פרסון •  2 אלבס •  3 טיאגו סילבה •  4 דוד לואיז •  5 פרננדיניו •  6 מרסלו •  7 האלק •  8 פאוליניו •  9 פרד •  10 ניימאר •   11 אוסקר •  12 ז'וליו סזאר • 13 דאנטה •  14 מקסוול • 15 אנריקה • 16 רמירס • 17 לואיס גוסטבו • 18 הרנאנס • 19 ויליאן • 20 ברנרד • 21 ז'ו • 22 ויקטור • 23 מאייקון • מאמן: סקולארי | ברזיל |
מפה

ערך זה עוסק באמצעי להצגה של המרחב. אם התכוונתם למשמעות אחרת, ראו .
מפה של העולם שהכין יוהאנס קפלר
מפה פיזית ומדינית של העולם
מפה היא תיאור סימבולי של מרחב, מיקום מרכיבים שונים בתוך המרחב, וקשרים ביניהם. בתחילה מפות היו עצמים דו-ממדים, שהיו לרוב מישוריים, שייעודם העיקרי היה ייצוג של עצמים תלת-ממדיים על פני המרחב האוקלידי. תכלית המפה היה הצגה מופשטת של המרחב, והיא עזרה לניווט והתמצאות. בעבר יצירת מפות הייתה אמנות, אך בעידן המודרני תחום זה הפך למדע המכונה קרטוגרפיה.
כיום משמשת המפה גם לייצוג נתונים מורכבים באופן מופשט, ניתוח ופילוח של נתונים מרחביים, חברתיים, אנושיים ופיזיים. המפה לעולם לא תייצג את כלל הנתונים המרחביים ויצירתה מחייבת החלטה סובייקטיבית בדבר המידע המיוצג מתוך כלל המידע הקיים וירידה בקנה המידה. קיימות מפות קוגניטיביות המייצגות תפיסה של מרחב והיא מאפשרת לזהות על פי יחסי הפרופורציה בתוך המפה איזה מקומות חשובים יותר ואיזה פחות עבור האדם שצייר את המפה וכאשר לוקחים קבוצה חברתית ניתן להסיק מסקנות בנוגע למקומות החשובים והלא חשובים לקבוצה ואת מערכות היחסים הרגשיות והסימבוליות בין המקומות השונים ביחס לקבוצה החברית הנבדקת, וקיימות גם מפות שמייצגות נתונים מרחביים על פני מרחבים שאינם אוקלידיים כמו מפות של יחסי כוח בשכונה, מפות של קשרים בין אישיים או מיפוי של מצבים חברתיים וכו'.
המפה היא כלי עזר ראשון במעלה להתמצאות של האדם בסביבתו, ולמעשה ניתן להציג באמצעותו מתווה לתופעות ותהליכים מכל סוג: החל מהיעדים הקלאסיים של מדידה וניווט, עבור בתופעות פיזיקליות כגאולוגיה ואקלים, ועד לתהליכים דמוגרפיים, אפידמיולוגיים ותרבותיים. כך למשל סקירה רפואית מסוימת של גוף האדם קרויה מיפוי עצמות, וההסכם בין ישראל לרשות הפלסטינית כונה "מפת הדרכים".
מפות כבישים ורחובות הן כנראה המפות שבשימוש הרחב ביותר היום, והן מהוות תת-סוג של מפות ניווט שכוללות גם מפות אווירונטיות וימיות, מפות של רשת הרכבות, ומפות טיולים. מבחינה כמותית, המספר הגדול ביותר של מפות מיוצר, כנראה, בסקרים מקומיים, שמבוצעים על ידי רשויות עירוניות, רשויות שירותים, בוחני מס, ספקי שירותי חירום, וגופים מקומיים אחרים. מבצעי סיקור לאומיים רבים מבוצעים על ידי הצבא.
היסטוריה והקשרים תרבותיים

עשיית מפות מתחילה כבר מתקופת האבן, ונראה כי היא הקדימה את השפה הכתובה בכמה אלפי שנים. אחת המפות הקדומות ביותר ששרדו, מצוירת על קיר באתר צ'טלהויוק בדרום מרכז אנטוליה (היום טורקיה), ומתוארכת ל-6200 לפנה"ס.
מפה חרוטה על לוח חומר בגודל 7.6X6.8 ס"מ שנמצאה ליד כירכוכ תוארכה למאות ה-24 לפני הספירה עד ה-25 לפני הספירה מציגה ואדי בין שתי גבעות. גבעות מיוצגות על ידי חצאי עיגול, ערוצי נחל בקווים וערים בעיגולים. על המפה מצוינים גם הכיוונים. כיתובים בכתב יתדות מציינים שמות מקומות ומשייכים שטח שגדלו 120 דונם לאדם בשם אַזַלַה.
מפה של העיר ניפור על לוח חומר בגודל 18X21 ס"מ, מתוארכת למאה ה-15 לפני הספירה, מציגה את החומות, השערים, המקדשים והבניינים המרכזיים לפי קנה מידה מדויק. המפה מצוירת כך שצידה העליון הוא כיוון צפון מערב והצפון חופף את כיוון צפון מזרח. במפות מודרניות גבולה הדרום-מערבי של המפה הוא נהר הפרת.
בעוד שאנו חושבים על מפות כתוצר של ראיית עולם רציונליסטית ומדעית, למפות יש גם איכות מיתית. מפות פרה-מודרניות, ומסורות מיפוי שאינן מערביות, פעמים רבות ממזגות בין הגאוגרפיה לקוסמוגרפיה לא מדעית, כשהיא מראה את היחס בין האדם לבין היקום. מפות מסוג אורביס טרארום מימי הביניים, לדוגמה, מראות את ירושלים במרכז העולם, ובמקרים מסוימים משייכת את "גוף" העולם ל"גופו" של ישו. לעומת זאת, מפות ניווט מהים התיכון מאותה התקופה מדויקות להפליא. גם היום, מפות עשויות להיות כלים רטוריים בעלי עוצמה, ודבר זה הביא לביקורת מפות רבה בעשרים שנה האחרונות, במיוחד בכתיבתם של ג'יי. בי. הארלי, מארק מונמונייר ודניס ווד, ומישל פוקו.
משום שמפות הן ייצוגים אבסטרקטיים של העולם, הן אינן מסמכים נייטרליים, ולכן יש לפרשן בזהירות. אבסטרקציה זו היא שעושה אותן למועילות. לואיס קרול ציין את הנקודה הזו בהומור ב"סילבי וברונו" כשדיבר על מפה בדיונית, שקנה המידה שלה הוא "מיל למיל". ואחת מהדמויות מציינת את קשיי השימוש במפה כזו, ואומר כי "אנו משתמשים בארץ עצמה כמפה, ואני מבטיח לך שזה עובד לא רע בכלל". אחד מסיפוריו הקצרים של חורחה לואיס בורחס, Del rigor en la ciencia (ספרדית: "על דיוק המדע"), מתאר אימפריה שבה יוצרה מפה כה מפורטת עד שהיא כיסתה את שטח האימפריה כולה.
אוריינטציה של מפות

בדרך כלל, ברוב המפות הגאוגרפיות, הצפון הוא בצד העליון של המפה כאשר היא ישרה, ולכן הצפון מקושר לצד העליון של הדף.
מפות שבהן הצפון אינו בצד העליון:
מפות של הקוטב.
מפות דימקסיון.
ישנן מפות המיוצרות באוסטרליה שבהן הקוטב הדרומי מוצג בצד העליון. אלה משמשות בעיקר כמפות לתיירים וכמזכרות.
מפות ישנות של אדו (טוקיו העתיקה), מראות את הארמון היפני האימפריאלי ב"צד העליון", אך עם זאת גם באמצע המפה. התוויות על המפה מסודרות כך שאי אפשר לקרוא אותן אלא אם כן הארמון נמצא מעל לראשך.
מפות העולם הימי ביניימיות (מפה מונדי) מסוג אורביס טרארום, כמו ה"מפת הרפורד" מורכזו על ירושלים, כאשר המזרח הוא בצד העליון.
מפות מהעת העתיקה כמו מפת מידבא שבהן המזרח הוא למעלה.
אם אדם נמצא בנקודה ידועה במפה כזו, אזי אפשר למקם את המפה כך שכל נקודה במפה נמצאת באותו הכיוון כמו הנקודה המקבילה במציאות.
קנה מידה ודיוק

רוב אך לא כל המפות משורטטות לפי קנה מידה, כך שהקורא יכול להבין את הגודל האמיתי של דברים ואת המרחקים ביניהם. קנה מידה גדול יותר מראה פרטים רבים יותר, ולכן מצריך מפה גדולה יותר עבור אותו השטח. לדוגמה, מפות טיולים בארץ הן בקנה מידה של 1:50,000, כלומר שכל יחידה במפה מקבילה ל-50,000 יחידות במציאות, בעוד שמפות כבישים הן בדרך כלל בקנה מידה של 1:100,000 או יותר. מפות שמשתמשים בהן בקריטריון אחר חוץ מהשטח הממשי על מנת להחליט על הגודל היחסי, קרויות קרטוגרמות.
ישנן מפות ללא קנה מידה כגון מפות טופולוגיות אשר נועדו להצגת כיוונים ומידע מהיר למסתכל (לדוגמה, מפות תחנות רכבת). מפה כזו אינה נחשבת לקרטוגרמה (כיוון שאין כל אמת מידה עקיבה של המרחק).
למעשה, רוב מפות הניווט הרגילות, כגון מפות כבישים וערים, מקריבות כמות מסוימת של דיוק על מנת להיות יעילות ושמישות יותר, לדוגמה בכך שמגזימים ברוחב הכבישים. לכן גם לא תמיד יופיע כל פרט מהשטח, כדי לא לבלבל את הקורא.
לדוגמה, מפת כבישים עשויה שלא להראות פסי רכבת, ואם כן, היא תדגיש אותם פחות מאת הכבישים.
כל מפה מישורית של פני השטח העקומים של כדור הארץ משתמשת בהיטל כלשהו שנפטר מן העקמומיות. "Theorema Egregium" שהוכחה על ידי קרל פרידריך גאוס, קובעת כי בכל היטל קיים עיוות, ולכן בוחרים היטל על פי הגדלים שמעדיפים שיתעוותו במפה: המרחקים, הזוויות או השטחים. למשל היטל מרקטור יעיל לתכלית של ניווט (בעיקר ימי) אך אינו יעיל לתכלית של מדידות גאודטיות, מכיוון שהוא שומר על זוויות ומעוות שטח.
סוגי מפות > מפות עולם

מפות של העולם או של אזורים גדולים אחרים הן בדרך כלל "מדיניות" או "פיזיות". השימוש החשוב ביותר של מפה מדינית הוא להראות את הגבולות הטריטוריאליים; המטרה של המפות הפיזיות היא להראות פרטים גאוגרפיים כמו הרים, סוג קרקע או סוג השימוש בקרקע. מפות גאולוגיות מראות לא רק את פני השטח הפיזיות, אלא גם את התכונות של הסלע, העתקים גאולוגיים ומבנים תת-קרקעיים אחרים.
סוגי מפות > מפה אלקטרונית

מאז הרבע האחרון של המאה ה-20, המכשיר החשוב ביותר של הקרטוגרף הוא המחשב. רוב עבודת הקרטוגרפיה, במיוחד עבודת איסוף הנתונים, מרוכזת כיום ב"מערכת מידע גאוגרפי" (GIS). גם כאשר GIS לא מעורב, רוב הקרטוגרפים משתמשים במגוון של תוכנות מחשב גרפיות על מנת לייצר מפות חדשות.
כיום מפות אלקטרוניות ממוחשבות נגישות באינטרנט, ומאפשרות לקבל מידע רב המקוטלג וממופה באמצעות מפה. יתרונן של מפות אלו שהן דינמיות, ומאפשרות לשנות את קנה המידה, בהקטנה והגדלה של המפה (zoom in ו-zoom out). בפעולת המיקוד של מפות מסוג תמונה מוצגת לעיתים מפה אחרת בעלת פרטים נוספים, ולעיתים מתבצעת רק הגדלה חזותית של הפיקסלים. במפות וקטוריות, פעולת המיקוד אכן מגדילה את אותה המפה, ומוסיפה פרטים לתצוגה אם אלו הוגדרו מראש כמתאימים להצגה בקנה המידה.
שימוש נפוץ במפות אלקטרוניות הוא במערכות ניווט לווייני מבוססות GPS המאפשרות תכנון מסלול וייעוץ בניווט. מערכות אלו מנטרות את מיקומו של המשתמש בעזרת מערך לוויינים.
סוגי מפות > מפה אילמת

מפה אילמת היא סוג של מפה שמציינים בה רק קווי מתאר ונקודות בולטות באזור, ומטרתה בדרך כלל לבחון את הידע הגאוגרפי של תלמידים, שאמורים להוסיף את הנתונים החסרים.
סוגי מפות > מפה טופוגרפית

מפה טופוגרפית היא מפה שיעודה לתת מידע ויזואלי לגבי צורתו החיצונית של השטח, באופן הקרוב ביותר למציאות, כאשר מושם בה דגש על תבליט השטח המיוצג באמצעות קווי גובה. במפה טופוגרפית ביחד עם פרטי התבליט יופיעו פרטים נוספים כמו פרטי התכסית. במפות צבאיות הקרויות מפות שליטה, יופיעו מתחמים וצירים בעלי שמות קוד.
המפה הטופוגרפית חייבת להיות ערוכה בקנה מידה. משורטטים בה פרטים לגבי צורתו החיצונית של שטח מסוים, כמו נתוני תבליט, תכסית, גבהים ונקודות גובה אקראיות, תוך הקפדה על פרופורציה בין העצמים ותיאור גודל יחסי שלהם עד רמת פירוט של בניינים, תעלות מים, מערות, הרים ומעיינות וכדומה.
מפה בתימטרית היא מפה טופוגרפית של אזורים תת-מימיים.
סוגי מפות > מפה גאולוגית

מפה גאולוגית היא תיאור גרפי של תפוצת תוצרים ומבנים גאולוגיים על פני השטח של כדור הארץ. המפה מציגה מידע שנאסף בשטח ומציינת יחידות סלע – סוגי הסלעים השונים הנחשפים על פני השטח, יחידות זמן גאולוגי – ייצוג לעידנים השונים בלוח הזמנים הגאולוגי, וכן מבנים המופיעים בשטח – דוגמת העתקים ומבני קימוט. הצבעים והסמלים המופיעים במפה – המציינים יחידות סלע, זמן ומבנה – מפורשים באמצעות מקרא המצורף למפה.
הנתונים המופיעים במפות הגאולוגיות הן ביטויים תלת-ממדיים של סקרים גאולוגיים, ובאמצעותם ניתן לחשב את עומקן של שכבות המסלע – שהיערכותן מלמדות על המבנה הגאולוגי של האזור.
סוגי מפות > מפת כוכבים

מפת כוכבים או מפת שמים היא מפה המתארת את מראה השמים בשעות הלילה תוך ציון מיקום הכוכבים המזלות והגלקסיות כפי שהם מופיעים בשמי הלילה. מפה זו משמשת לצורכי ניווט.
סוגי מפות > מפה טופולוגית

מפה טופולוגית היא מפה ללא קנה מידה, שלרוב אינה מדויקת מבחינת השטח האמיתי, אך נותנת מידע באופן מהיר יותר למסתכל. מפה כזו אינה נחשבת לקרטוגרמה (כיוון שאין כל אמת מידה עקיבה של המרחק), אלא נותנת אך ורק את הכיוונים הכלליים. דוגמה למפות מסוג זה הן מפות תחנות מסילות ברזל.
סוגי מפות > מפה נושאית

מפה נושאית או מפה תמטית היא מפה המיועדת להדגים תמה מסוימת הקשורה לאזור גאוגרפי מסוים. כך לדוגמה יכולה המפה להציג מאפיינים סוציאליים, כלכליים, פוליטיים, היסטוריים, תרבותיים, חקלאיים, אקלימיים של אזור גאוגרפי (יבשת, מדינה, מחוז או עיר).
חישוב מרחק על-פי המפה

הנתונים המצוינים במפה מאפשרים מציאת קירוב של המרחק בין שתי נקודות המופיעות במפה. לעריכת החישוב משמשים:
קנה המידה של המפה.
נקודת ציון (נ.צ.) של כל אחת משתי הנקודות.
מדידה זו מספקת קירוב מצוין של המרחק כאשר המפה בקנה מידה גדול (כלומר כאשר המפה מתארת שטח קטן יחסית), אך ככל שהשטח שהמפה מתארת גדול יותר, מדידה כזו מספקת תוצאות פחות מדויקות, משום שמפה מישורית לא יכולה לספק יצוג נאמן שומר מרחק ("איזומטרי") של פני כדור.
על מנת לדעת מה המרחק בין שתי נקודות במפה, אפשר למדוד את המרחק ביניהן על המפה ולפי קנה המידה להפוך אותו למרחק ממשי.
מפות באמנות

אמנים רבים יוצרים יצירות עם מפות, או על קטעי מפות או שהמפות מתוארות בהן.
בשנת 2018 הוצגה במוזיאון ארץ-ישראל בתל אביב, התערוכה 'המפה לקרוא בין הקווים', באצירת בתיה דונר בה הוצגו מעל 100 יצירות אמנות של 54 אמנים ואמניות.
ראו גם

מפות ז'אקוטן
משפט ארבעת הצבעים
אטלס (ספר מפות)
היטל פולר
לקריאה נוספת

נפתלי קדמון ואבשלום שמואלי, מפות ומיפוי, כתר הוצאה לאור, 1982
משה גלעד, מסעות בלי קנה מידה, הוצאת עם עובד, 2010
הערות שוליים

↑  The Earliest Known Map
↑  שמואל נח קרמר, ההיסטוריה מתחילה בשומר, נספח 1
↑   ד"ר צפריר קולת, מפה זו על שום מה?, באתר הספרייה הווירטואלית של מטח (מתוך גליליאו, גיליון 51, ספטמבר-אוקטובר 2002)
1 2  פרסום מידע תעופתי פנים ארצי (פמ"ת) המפורסם על ידי מנהל התעופה האזרחית מכח הוראות תקנות הטיס (הפעלת כלי טיס וכללי טיסה), התשמ"ב-1981. מפות נתיבי טיסה (נתיבי התובלה הנמוכים ו- ATS) מהוות חלק בלתי נפרד מהפמ"ת
↑  בתיה דונר, תרגום: שרון אסף, פאוזי איבראהים, המפה לקרוא בין הקווים, 2018, תל-אביב: מוזיאון ארץ-ישראל, 2018. (בעברית, ערבית , אנגלית)
| --- | --- |
בקרת זהויות :  NLI: 987007550987305171  GND: 4029783-4  LCCN: sh85080858  LNB: 000233362  NARA: 10640633  NDL: 00573130  NKC: ph115225 
במפת ארץ ישראל ששורטטה בידי הרב יהוסף שוורץ בשנת 1847 שורטטו גבולות הארץ גם כדי לדעת את האזורים שבהם יש לקיים את המצוות התלויות בארץ
מפה של הרכבת בין ירושלים לתל אביב-יפו
מפה המתארת את סוגי הכתב השונים בעולם
מפת תבליט של ארץ ישראל שיצאה בשנת 1949 בהוצאת יוסף שפירא
קטע ממפה טופוגרפית
מקרא של מפה טופוגרפית. קווי הגובה מסומנים ברווח אנכי של 100 מטר. כל תחום גבהים מצוין בצבע שונה
שנות ה-80 של המאה ה-18

משמאל למעלה, עם כיוון השעון: נפילת הבסטיליה בשנת 1789 הייתה התפתחות מכרעת במהלך המהפכה הצרפתית; הטיסה הראשונה בכדור פורח מלא במימן בוצעה ב-1783 על ידי הממציא והמדען הצרפתי ז'אק שארל; בשנת 1789 הפך ג'ורג' וושינגטון לנשיא הראשון של ארצות הברית; חוקת ארצות הברית אומצה ב-1787 על ידי ועידת החוקה שנערכה בפילדלפיה וביססה לראשונה את הממשל והשלטון בארצות הברית; כוכב הלכת אורנוס התגלה במהלך שנת 1781; גשר הברזל נפתח בשנת 1781 והוא היה לגשר הראשון בעולם שנבנה מברזל יציקה, וכסמל של המהפכה התעשייתית; האחים מונגולפייה איישו את הטיסה הראשונה בכדור פורח אשר בוצעה ב-4 ביוני 1783; בשנת 1783 החלה ההתפרצות של הר הגעש האיסלנדי לאקי, כאשר כמות הגופרית שנפלטה במהלך שמונת חודשי ההתפרצות הובילה לירידה בטמפרטורה הגלובלית ולהרס של יבולים רבים באירופה שהובילו לרעב כבד. נזקי ההתפרצות היו בין היתר חיסול של כ-33% מאוכלוסיית איסלנד.
שנות ה-80 של המאה ה-18 היו העשור התשיעי של המאה ה-18, החלו ב־1 בינואר 1780 והסתיימו ב־31 בדצמבר 1789.
אירועים בולטים בעולם > מלחמה ופוליטיקה > מלחמות

19 באפריל 1775 – 3 בספטמבר 1783: מלחמת העצמאות האמריקאית –
16 באוגוסט 1780 – קרב קמדן – תבוסת הבריטים לאמריקנים ליד קמדן, דרום קרוליינה
5 בינואר 1781 – כוחות של הצי המלכותי הבריטי בפיקודו של בנדיקט ארנולד שורפים את העיר ריצ'מונד שבמדינת וירג'יניה
3 בספטמבר 1783 – מלחמת העצמאות של ארצות הברית מסתיימת: נחתם חוזה פריז בין בריטניה לארצות הברית
1780–1784: מלחמת אנגלו-מייסור השנייה – סולטאן ממלכת מייסור, חיידר עלי, משתף פעולה עם האימפריה המראטהית במתקפה על סולטנות קרנאטקה (אנ') הסמוכה. מתקפה זו גוררת תגובה בריטית וצרפתית שמשיבה את הסטטוס קוו למקומו.
1785: מלחמת בורמה-סיאם – מספר שנים לאחר שסיאם מגדילה משמעותית את שטחה והשפעתה בדרום מזרח אסיה, מתקיים ניסיון פלישה נגדי משמעותי מצד בורמה, הנהדף רק בקושי רב.
1787–1792: המלחמה העות'מאנית-רוסית – ניסיון שלא צלח של האימפריה העות'מאנית להחזיר את האדמות שכבשה האימפריה הרוסית בשנים 1768–1774.
כיבוש נג'ד – לאחר מספר עשורים של מאבקים על ההגמוניה במרכז חצי האי ערב, עבד אל-עזיז אבן מוחמד מבית סעוד מרחיב את שטחי שליטתו ומשתלט לאורך העשור על כל אזור נג'ד.
אירועים בולטים בעולם > מלחמה ופוליטיקה > אירועים פוליטיים משמעותיים

1 במרץ 1781 – עם אישורו במרילנד, נכנס לתוקף תקנון הקונפדרציה, המסמך המאחד את מדינות ארצות הברית
16 באפריל 1782 – הנרי גרטן מכריז על עצמאותו של הפרלמנט של אירלנד וכי מעתה ישררו במדינה רק חוקיה שלה, לאחר מאות שנים בהן שלט החוק הבריטי
3 בספטמבר 1783 – מלחמת העצמאות של ארצות הברית מסתיימת באופן רשמי עם חתימת חוזה פריז אשר הכיר רשמית בעצמאותה של ארצות הברית מבריטניה וקבע את הגבולות של האומה החדשה.
3 ביוני 1784 – הקונגרס הקונטיננטלי מקים את צבא ארצות הברית
1784 – תרגום ראשון של כתבי קודש הינדואיסטים לאנגלית, מתחיל את ראשית ההשפעה ההינדואיסטית על המערב, שתיצור זרמים שונים במאות השנים הבאות.
28 באפריל 1787 – פורץ המרד על הבאונטי, המורדים משתלטים על הספינה ונוטשים את הקפטן ויליאם בליי בסירה עם עוד 18 מלחים בלב האוקיינוס השקט
14 במאי 1787 – בעיר פילדלפיה אשר בפנסילבניה נציגים ראשונים מגיעים לועידת החוקה אשר תוביל לניסוח חוקת ארצות הברית
17 בספטמבר 1787 – חוקת ארצות הברית מוכרזת בפילדלפיה
18 בדצמבר 1787 – לואי השישה עשר מכריז שיכנס את אספת המעמדות
1787 – האימפריה הבריטית משלימה את השתלטותה על הטריטוריה של סיירה לאון
2 בינואר 1788 – ג'ורג'יה אשררה את חוקת ארצות הברית ובכך הפכה למדינה הרביעית בארצות הברית
9 בינואר 1788 – קונטיקט היא המדינה החמישית המאשרת את החוקה של ארצות הברית
18 בינואר 1788 – העבריינים הראשונים מגיעים מממלכת בריטניה הגדולה לאוסטרליה, ויוצרים את מושבת העונשין הראשונה
26 בינואר 1788 – מוקמת מושבת העונשין הראשונה באוסטרליה
7 בפברואר 1788 – מסצ'וסטס היא המדינה השישית שמאשררת את חוקת ארצות הברית
23 במאי 1788 – קרוליינה הדרומית היא המדינה השמינית שמאשררת את חוקת ארצות הברית ומצטרפת בפועל לארצות הברית
26 ביולי 1788 – ניו יורק מאשררת את חוקת ארצות הברית והופכת למדינה ה-11 בארצות הברית
4 בפברואר 1789 – ג'ורג' וושינגטון נבחר לנשיאה הראשון של ארצות הברית
4 במרץ 1789 – הקונגרס של ארצות הברית מתכנס לראשונה
30 באפריל 1789 – ג'ורג' וושינגטון מושבע בניו יורק כנשיאה הראשון של ארצות הברית
5 במאי 1789 – אספת המעמדות הצרפתית מתכנסת לראשונה מאז 1614
17 ביוני 1789 – המהפכה הצרפתית: האספה הלאומית מתכנסת לראשונה
9 ביולי 1789 – הקמת האספה המכוננת הלאומית בצרפת
14 ביולי 1789 – המהפכה הצרפתית: פריזאים מסתערים על כלא הבסטיליה בפריז ומשחררים שבעה אסירים פוליטיים
15 ביולי 1789 – המרקיז דה לה פאייט על ידי תרועות הקהל, מתמנה לראש המשמר הלאומי של פריז
27 ביולי 1789 – הממשל הפדרלי בארצות הברית מקים את מחלקת המדינה של ארצות הברית (Department of State), שנקראה במקור Department of Foreign Affairs
10 באוגוסט 1789 – חיילי המהפכה הצרפתית אוסרים את לואי ה-16, מלך צרפת
26 באוגוסט 1789 – האספה המכוננת הלאומית של צרפת מפרסמת את הצהרת זכויות האדם והאזרח
25 בספטמבר 1789 – הקונגרס האמריקאי בוחר להעביר את מגילת הזכויות
5 באוקטובר 1789 – בצעדת הנשים על ורסאי, אלפי נשים חמושות פרצו לארמון וגרמו למלך לואי ה-16 ומלכתו מארי אנטואנט לחזור לפריז כאסירים, אירוע ששינה את מהלך המהפכה הצרפתית
20 בנובמבר 1789 – ניו ג'רזי נהיית המדינה הראשונה בארצות הברית המאשררת את מגילת הזכויות האמריקאית
21 בנובמבר 1789 – צפון קרוליינה מאשרת את החוקה ומצטרפת כמדינה ה-12 של ארצות הברית
אירועים בולטים בעולם > מלחמה ופוליטיקה > קולוניאליזם ואימפריאליזם

24 ביולי 1783 – חתימת חוזה גאורגייבסק החוזה שהופך את כארתלי-קאחתי למדינת חסות של האימפריה הרוסית
אירועים בולטים בעולם > מלחמה ופוליטיקה > אמנציפציה ליהודים

2 בינואר 1782 – כתב הסובלנות ניתן ליהודי אוסטריה
אירועים בולטים בעולם > כלכלה

פרק זה לוקה בחסר. אנא תרמו לוויקיפדיה ו.
6 ביולי 1785 – הדולר האמריקני נבחר פה אחד כמטבע של ארצות הברית. זו הפעם הראשונה שאומה מאמצת שיטת מטבע עשרונית
1786 – האמנה האנגלית-צרפתית – בה נחתמות מספר הבנות חלוציות מבחינת יישומה של כלכלה ליברלית, המסירה חסמי כניסה לשוק. האמנה היא נקודת ציון בסיום המלחמה הכלכלית המתמשכת בין המעצמות.
התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה ו.
אסונות

10 באוקטובר 1780 – מתחיל "ההוריקן הגדול של 1780"
5 בפברואר 1783 – רעידת אדמה בעוצמה של 7.0 בסולם ריכטר הורגת 25,000 איש במחוז קלבריה שבדרום איטליה
8 ביוני 1783 – הר הגעש לאקי באיסלנד מתפרץ. ההתפרצות נמשכת שמונה חודשים. 9,000 איש נהרגים ולאחר ההתפרצות מתפשט רעב במשך 7 שנים
3 באוגוסט 1783 – 35,000 מתים בהתפרצות הר אסאמה ביפן
7 במרץ 1788 – שריפות ענק בקיוטו מכלות כ-183,000 בתי אב
אסונות > בריאות

1781–1782: מתועדת באירופה מגפת שפעת שנחשבת לקטלנית ביותר ביבשת ב-50 השנים הבאות. הקורבנות שנפטרו מהמגפה היו בעיקר מבוגרים מעל גיל 30.
1788–1789: מגפה, ככל הנראה אבעבועות שחורות, מגיעה עם הבריטים לאוסטרליה ומתפרצת באי. על פי תיעודים שונים מחסלת את מרבית האוכלוסייה האבוריג'נית.
טבע ואיכות הסביבה

פרק זה לוקה בחסר. אנא תרמו לוויקיפדיה ו.
מדע וטכנולוגיה

22 באוגוסט 1780 – ספינתו של ג'יימס קוק, "רזולושן", שבה לאנגליה (קוק עצמו נהרג בהוואי במהלך ההפלגה)
13 במרץ 1781 – ויליאם הרשל מגלה את כוכב הלכת אורנוס
14 בדצמבר 1782 – האחים מונגולפייה מפריחים את הכדור פורח הראשון שלהם
1783 – ויליאם הרשל מגלה לראשונה ננס לבן
21 בנובמבר 1783 – הטיסה הראשונה בכדור פורח שאינו מעוגן לקרקע מתבצעת בפריז
7 בינואר 1785 – לראשונה בהיסטוריה חוצים בדרך אוויר את תעלת למאנש בעזרת כדור פורח
1 באוגוסט 1786 – קרוליין הרשל מגלה את כוכב השביט הראשון מבין השמונה שגילתה
8 באוגוסט 1786 – ז'אק באלמה ומישל פאקארד מעפילים לראשונה לפסגת המון בלאן
11 ביוני 1788 – מגלה הארצות הרוסי גרסים איזמיילוב מגיע לאלסקה
תרבות פופולרית

פרק זה לוקה בחסר. אנא תרמו לוויקיפדיה ו.
עשור זה הוא שיא יצירתו המוזיקלית של וולפגנג אמדאוס מוצרט, והוא יוצר בתקופה זו כמה מיצירותיו המוכרות ביותר, כמו אופרת הבופה נישואי פיגארו (1786) והאופרה דון ג'ובאני (1787).
לאורך העשור מפרסם הפילוסוף עמנואל קאנט מספר ספרים בולטים, בהם ביקורת התבונה הטהורה (1781), הקדמות לכל מטפיזיקה בעתיד (1783), הנחת יסוד למטפיזיקה של המידות (1785) וביקורת התבונה המעשית (1788). פרסום ספרים אלו נחשבים לעיתים כפתיחתה של תקופת האידיאליזם הגרמני.
בשנת 1789 מתפרסם ספרו של אולאודה אקוויאנו, שמתעד וחושף לציבור את קשייהם של העבדים במסעות באוקיינוס האטלנטי.
אישים בולטים

פרק זה לוקה בחסר. אנא תרמו לוויקיפדיה ו.
אישים בולטים > מנהיגי עולם בולטים

פרק זה לוקה בחסר. אנא תרמו לוויקיפדיה ו.
המלך לואי השישה עשר (צרפת)
המלך ג'ורג' השלישי (בריטניה)
הקיסר יוסף השני (האימפריה הרומית הקדושה)
האפיפיור פיוס השישי
הקיסרית יקטרינה השנייה (רוסיה)
המלך צ'ארלס השלישי (ספרד)
המלך צ'ארלס הרביעי (ספרד)